

**KLAIPĖDOS UNIVERSITETO**

**SENATAS**

**NUTARIMAS**

**DĖL KLAIPĖDOS UNIVERSITETO SENATO 2024 M. VEIKLOS ATASKAITOS AKADEMINEI BENDRUOMENEI PATVIRTINIMO**

2025 m. kovo 13 d. Nr. 11-51

Klaipėdos universiteto Senatas n u t a r i a patvirtinti Senato 2024 m. veiklos ataskaitą universiteto akademinei bendruomenei.

PRIDEDAMA. Klaipėdos universiteto Senato 2024 m. veiklos ataskaita universiteto akademinei bendruomenei, 5 lapai.

Senato pirmininkas prof. dr. Vaidutis Laurėnas

PATVIRTINTA

Klaipėdos universiteto senato 2025 m. kovo 13 d.

Nutarimu Nr. 11-51

**KLAIPĖDOS UNIVERSITETO SENATO 2024 M. VEIKLOS ATASKAITA UNIVERSITETO AKADEMINEI BENDRUOMENEI**

Klaipėdos universiteto akademinei bendruomenei pateikiama VIII Senato trečiųjų kadencijos metų veiklos ataskaita.

**I. Senato sudėtis ir vadovai**

Senatą sudaro 35 nariai. Nuo 2024 m. lapkričio 14 d. Senatas veikė ne visos sudėties (34 nariai); pasibaigė dr. S. Raugelės Senato nario įgaliojimai. Senato nariai-studentai keitėsi įprasta tvarka.

Senato pirmininkas prof. dr. Vaidutis Laurėnas;

Senato pirmininko pavaduotojas doc. dr. Vytautas Jokubauskas;

Senato nuolatinių komisijų pirmininkai:

Akademinės komisijos pirmininkė prof. dr. Ligita Šimanskienė (iki 2024 m. balandžio 4 d. doc. dr. Aida Norvilienė), (komisijoje 7 nariai);

Mokslo komisijos pirmininkas doc. dr. Audrius Senulis (komisijoje 8 nariai);

Reglamentų ir etikos komisijos pirmininkė prof. dr. Alona Rauckienė-Michaelsson (komisijoje 7 nariai).

Strateginės plėtros ir kokybės komisijos pirmininkas prof. dr. Vitalij Denisov (komisijoje 10 narių);

Senatas 2024 m. laikinųjų komisijų nesudarė.

**II. Senato posėdžių darbotvarkės struktūra**

Pagrindinė Senato veiklos forma yra posėdis. 2024 m. įvyko 9 Senato posėdžiai, svarstyti 102 klausimai. Iš jų:

mokslo reikalai – 7

studijos ir studentų reikalai – 32;

pritarimas Tarybai teikiamiems klausimams – 11;

Garbės vardų suteikimas – 8;

fakultetų, komisijų nuostatų ir reglamentų tvirtinimas – 4;

Senato organizaciniai klausimai – 13;

kiti, taip pat informacinio pobūdžio, klausimai – 27 (iš jų: mokslo reikalai – 3; studijų reikalai – 3; Rektoriaus informacija – 9; kita informacija – 8, Senato narių paklausimai ir pasiūlymai – 4).

Senatas 2024 m. svarstė 29 klausimais daugiau nei 2023 m.; daugiausia dėl išaugusio studijų ir studentų reikalų ir Senato bei Tarybos papildomų rinkimų organizavimo klausimų svarstymo skaičiaus.

Pažymėtina tai, kad Klaipėdos universiteto Statutas, patvirtintas Lietuvos Respublikos Seimo 2024 m. spalio 3 d. nutarimo Nr. XIV-3017 redakcija, Senato funkcijas pakeitė tik vienu atveju. Įsigaliojus naujam Klaipėdos universiteto statutui, Senatas, būdamas kolektyvinis akademinių reikalų valdymo organas, galutinai neteko galimybės dalyvauti skiriant Universiteto mokslo ir studijų padalinių vadovus, šiuo atveju – fakultetų dekanus ir mokslo institutų direktorius.

Senato nutarimai skelbiami Klaipėdos universiteto Statuto nustatyta tvarka Universiteto interneto puslapyje (<https://www.ku.lt/senatas/senato-nutarimai>).

Senato posėdžiuose Senato pirmininko kvietimu dalyvauja Universiteto paskirti tarybos nariai, prorektoriai, fakultetų ir mokslo institutų dekanai ir direktoriai bei tarybų pirmininkai, kurie nėra Senato nariai, taip pat Universiteto administracijos akademinių padalinių vadovai.

**III. Senato komisijų veikla**

Senatas, jo nuolatinės komisijos vykdė veiklas, numatytas Klaipėdos universiteto Statute ir Senato reglamente. Visi Senato nariai, išskyrus pirmininką, pavaduotoją ir rektorių, dirba nuolatinėse komisijose (nuo 7 iki 10 narių). Vyko įprasta studentų atstovų komisijose kaita.

Senato komisijos pritarė:

* Klaipėdos universiteto 2024 m. biudžetui ir jo tikslinimui, taip pat 2025 m. biudžeto formavimo gairėms;
* Klaipėdos universiteto Sveikatos mokslų fakulteto sveikatos ir medicinos podiplominių studijų centro steigimui;
* Klaipėdos universiteto Sporto, rekreacijos ir turizmo katedros ir Socialinės geografijos centro pertvarkymui;
* Klaipėdos universiteto darbuotojų darbo užmokesčio sistemos ir veiklos vertinimo tvarkos aprašo pakeitimams (du kartus);
* BRIAI direktoriaus prof. dr. Vasilijaus Safronovo kandidatūrai;
* JTI direktorės prof. Zitos Rasuolės Gasiūnaitės kandidatūrai;
* Klaipėdos universiteto administracijos struktūros pakeitimams, su pastabomis dėl Mokymosi visą gyvenimą centro akademinio statuso ir pavaldumo.

Senato komisijos, ypač jų nariai doc. dr. Asta Balčiūnienė, doc. dr. Audrius Senulis, taip pat BRIAI direktorius prof. dr. V. Safronovas ir Senato pirmininko pavaduotojas doc. dr. V. Jokubauskas reikšmingai prisidėjo prie Klaipėdos universiteto dėstytojų, mokslo darbuotojų ir tyrėjų kvalifikacinių reikalavimų, atestacijos ir konkurso pareigoms eiti aprašo parengimo.

**Akademinės komisijos veikla**

Akademinės komisijos dėmesio centre buvo studijų programų atnaujinimo kokybės ir studentų priėmimo į Universitetą klausimai. Kaip kasmet Komisija kelis kartus svarstė Studentų priėmimo į Klaipėdos universitetą taisykles, taip pat Klaipėdos universiteto 2024–2025 s. m. studijų mokesčių dydžių ir jų mokėjimų tvarkos aprašą. Komisija pareiškė savo nuomonę dėl Klaipėdos universiteto studentų savarankiškų darbų aprašo tobulinimo. Reikšmingu laikytinas akademinės komisijos darbas patvirtinant Klaipėdos universiteto 2024–2025 s. m. pedagoginio darbo normų ir apskaitos tvarkos aprašo pakeitimus, naują Klaipėdos universiteto studijų nuostatų redakciją ir patobulinant Klaipėdos universiteto bendrojo lavinimo dalykų ir pasirenkamųjų studijų dalykų studijavimo tvarkas. Komisijos dėmesio centre buvo mokytojų rengimo klausimai, pedagoginių studijų modulio pasirinkimo ir vykdymo tvarkos aprašas. Svarus Akademinės komisijos indėlis į Klaipėdos universiteto mikromodulio rengimo, akreditavimo bei vykdymo tvarkos aprašo patvirtinimą. Komisija pritarė Klaipėdos universiteto studijų kokybės komisijos patvirtinimui. Akademinė komisija pritarė dviem ketinamoms vykdyti studijų programoms.

**Mokslo komisijos veikla**

Mokslo komisijai drauge su Akademine komisija iššūkiu tapo protingai adaptuoti Lietuvos mokslo tarybos skubotai priimtus universitetų dėstytojų ir mokslo darbuotojų kvalifikacinius reikalavimus. Mokslo komisija be to, kad aktyviai dalyvavo parengiant ir papildant Klaipėdos universiteto dėstytojų, mokslo darbuotojų ir tyrėjų kvalifikacinių reikalavimų, atestacijos ir konkurso pareigoms eiti aprašą, buvo pagrindinė komisija svarstant Klaipėdos universiteto mokslo ir studijų skatinimo fondo veiklos 2023 m. ataskaitą, apskritai Fondo veiklos efektyvumą, taip pat Fondo nuostatų pakeitimus. Mokslo komisija rūpinosi doktorantūros vykdymo, jos finansavimo klausimais.

**Reglamentų ir etikos komisijos veikla**

Komisijai teko didelis krūvis parengiant Klaipėdos universiteto VIII Senato rinkimų reglamento ir Klaipėdos universiteto Tarybos sudarymo reglamento pataisas ir papildymus. Komisijai teko spręsti Senato ir Tarybos laisvų vietų užėmimo tvarkos klausimus, atsižvelgiant į naujo Klaipėdos universiteto statuto normas.

Reglamento ir etikos komisija teikė pastabas ir pasiūlymus ne tik jos kompetencijai priskirtiems, bet ir kitiems Senato svarstomiems klausimams.

**Strateginės plėtros ir kokybės komisijos veikla**

Komisija tęsė savo veiklą vertindama Senato svarstomų dokumentų strateginį perspektyvumą ir jų atitikimą pastoviai augantiems Universiteto veiklų kokybės reikalavimas. Strateginės plėtros ir kokybės komisija buvo pagrindinė aprobuojant Universiteto 2024 m. biudžeto ir jo tikslinimo projektus, taip pat 2025 m. biudžeto formavimo gaires. Komisija pareiškė savo nuomonę dėl paskirų studijų programų vykdymo strateginio perspektyvumo. Strateginės plėtros ir kokybės komisija kaip ir kasmet svarstė studijų mokesčių ir jų mokėjimo tvarkos klausimus. Komisija buvo pagrindinė rengiant pritarimą Klaipėdos universiteto organizacinės struktūros pakeitimams.

**IV. Kitos Senato veiklos**

Senatas 2024 m. suteikė Garbės daktaro vardą prof. dr. Boguslaw Buszewskiui (Torunės universitetas, Lenkija)prof. dr. Jean-Marc Ogier (Prancūzija) , profesoriaus emerito vardą prof. dr. Vytautui Juščiui, profesoriaus pedagoginį vardą prof. Birutei Strukčinskienei, doc. Algirdui Šumskiui, docento pedagoginį vardą dr. Ernestai Molotokienei, afilijuotojo profesoriaus statusą doc. Nijolei Strakauskaitei, Garbės mecenato vardą Sigitui Paulauskui (UAB „Vakarų medienos grupė“).

Senatas patvirtino:

* Klaipėdos universiteto pedagoginių vardų teikimo tvarkos aprašo papildymus;
* Klaipėdos universiteto mokslo žurnalo *Tiltai* redakcinės kolegijos pakeitimus;
* Klaipėdos universiteto priėmimo komisijas ir Klaipėdos universiteto kvalifikacinę komisiją;

Senate aptarti klausimai, dėl kurių dar nebuvo priimti nutarimai:

* dėl Klaipėdos universiteto ekscelencijos centro veiklos;
* dėl Klaipėdos universiteto IT centro veiklos 2023 m. ir pokyčių 2024 m.;
* dėl Klaipėdos universiteto inžinerinių studijų ir mokslo konkurencingumo strategijos rengimo;
* dėl Klaipėdos universiteto miestelio plėtros strategijos;
* dėl I–III studijų pakopų studentų priėmimo į Klaipėdos universitetą 2024 m. rezultatų.

Tradiciškai paskirtos Senato stipendijos. Buvo atsižvelgta į Klaipėdos universiteto studentų sąjungos pastabas dėl Senato stipendijų skyrimo tvarkos (procedūros).

Senato, atsakingo už mokslinių tyrimų kokybę, veiklai reikšmės turėjo informatyvus mokslo ir inovacijų prorektorės doc. dr. Lauros Šaltytės-Vaisiauskės pranešimas apie Klaipėdos universiteto kasmetinio mokslinės veiklos LMT vertinimo rezultatus ir jų lyginamąją analizę.

2024 m. Senatas tęsė tradiciją ir reguliariai išklausė devynis Universiteto rektoriaus prof. Artūro Razbadausko informacinius pranešimus. Vyko Universiteto rektoriaus prof. A. Razbadausko ir Senato pirmininko prof. V. Laurėno kasmėnesiniai darbiniai susitikimai. Senato pirmininkas ir Senato pirmininko pavaduotojas doc. V. Jokubauskas dalyvavo rektorato posėdžiuose.

Senato pirmininkas prof. dr. Vaidutis Laurėnas